**Sopimus kansainvälisestä yhteistyöstä vakavimpien kansainvälisten rikosten tutkinnassa ja syytteeseenpanossa**

**Tausta**

Valtioiden välistä rikosoikeudellista yhteistyötä vakavimpien kansainvälisten rikosten tutkinnassa ja syytteeseenpanossa koskevan kansainvälisen sopimuksen *(Ljubljana-The Hague Convention on International Cooperation in the Investigation and Prosecution of the Crime of Genocide, Crimes against Humanity, War Crimes and Other International Crimes)* neuvottelut saatiin päätökseen Sloveniassa toukokuussa 2023 järjestetyssä diplomaattikonferenssissa.

Sopimuksen soveltamisalaan kuuluvat joukkotuhonta, ihmisyyttä vastaan tehdyt rikokset sekä sotarikokset. Lisäksi osapuolilla on mahdollisuus soveltaa sopimusta sen liitteissä määriteltyihin rikoksiin, joihin kuuluvat muun muassa hyökkäysrikos, kidutus ja tahdonvastainen katoaminen. Sopimus sisältää rikosmääritelmien ja kriminalisointivelvoitteen lisäksi määräyksiä rikosoikeudellisesta yhteistyöstä kuten rikosasiassa tarvittavien todisteiden hankkimiseen liittyvästä kansainvälisestä rikosoikeusavusta sekä epäillyn tai rikoksesta tuomitun luovuttamisesta.

Sopimushankkeen taustalla oli yli kymmenen vuoden työ, jota on edistänyt kuuden valtion (Alankomaat, Belgia, Slovenia, Senegal, Argentiina ja Mongolia) muodostama ydinryhmä. Tavoitteena on ollut laatia uusi, kaikille valtioille avoin kansainvälinen sopimus, jolla luodaan edellytyksiä toimivammalle valtioiden väliselle rikosoikeusyhteistyölle joukkotuhonnan, ihmisyyttä vastaan tehtyjen rikosten, sotarikosten ja muiden kansainvälisten rikosten osalta. Tarkoituksena on saada sopimuksen osapuoleksi myös sellaisia valtioita, jotka eivät nykyisin osallistu kansainväliseen rikosoikeusyhteistyöhön vakavimpien kansainvälisten rikosten osalta.

Ydinryhmä valmisteli ensimmäisen sopimusluonnoksen keväällä 2018, minkä jälkeen sopimusluonnoksesta keskusteltiin useissa konsultaatiokokouksissa. Konsultaatioiden perusteella ydinryhmä laati marraskuussa 2022 sopimusluonnoksen, jonka pohjalta diplomaattikonferenssin sopimusneuvottelut käytiin. Sopimusluonnos pohjautui muun muassa YK:n kansainvälisen järjestäytyneen rikollisuuden vastaisen yleissopimuksen, YK:n korruption vastaisen yleissopimuksen, YK:n kidutuksen vastaisen yleissopimuksen, rikoksen johdosta tapahtuvasta luovuttamisesta tehdyn eurooppalaisen yleissopimuksen, keskinäistä oikeusapua koskevan eurooppalaisen yleissopimuksen ja sen toisen lisäpöytäkirjan sekä Kansainvälisen rikostuomioistuimen (ICC) Rooman perussäännön määräyksiin.

Sopimusaloitteella oli diplomaattikonferenssin alkaessa 80 tukijavaltiota, mukaan lukien kaikki Pohjoismaat ja EU:n jäsenvaltiot. Konferenssiin osallistui edustajia 53 tukijavaltiosta. Kaikki EU:n jäsenvaltiot Maltaa lukuun ottamatta osallistuivat sopimusneuvotteluihin. Lisäksi konferenssiin osallistui edustajia 15 tarkkailijavaltiosta. Sopimus on neuvoteltu YK:n ja muiden kansainvälisten järjestöjen rakenteiden ulkopuolella.

Sopimus on määrä avata allekirjoitettavaksi Haagissa 14.-15.2.2024.

**Sopimuksen merkitys**

Sopimuksen tavoitteena on edistää valtioiden välistä rikosoikeudellista yhteistyötä kansainvälisten rikosten osalta erityisesti suhteessa sellaisiin valtioihin, jotka eivät nykyisin osallistu kansainväliseen rikosoikeusyhteistyöhön. Yhteistyön vahvistaminen suhteessa tällaisiin valtioihin on tärkeää, jotta vakavimmat kansainväliset rikokset voidaan tutkia mahdollisimman tehokkaasti ja nopeasti. Mikäli sopimus ratifioidaan laajasti, se mahdollistaa yhteistyön erityisesti silloin, kun epäilty tekijä, uhrit ja todistajat ovat eri valtioissa. Tämä tehostaa rikostutkintoja ja oikeudenkäyntejä sekä vähentää tapauskohtaisten erityisjärjestelyiden tarvetta. Edellytyksenä kuitenkin on, että sopimuksen osapuoleksi saadaan tällaisia valtioita.

Suomi tukee vahvasti kansainvälisten rikostuomioistuinten työtä. On tärkeää, että räikeisiin ja systemaattisiin kansainvälisen oikeuden loukkauksiin syyllistyneet henkilöt joutuvat vastuuseen.

ICC:n toiminnan perustana olevan Rooman perussäännön mukainen toimivalta on toissijaista, sillä ICC on toimivaltainen vain silloin, kun valtio on haluton tai kykenemätön tehokkaasti huolehtimaan tutkinnasta ja syyttämisestä. Lisäksi ICC pyrkii käytännössä saattamaan vastuuseen johtotasoa, eli henkilöitä, joita voidaan pitää kaikkein vastuullisimpina ICC:n toimivaltaan kuuluvista rikoksista. Resurssisyistä ICC pystyy järjestämään samanaikaisesti vain muutamia oikeudenkäyntejä.

Sopimuksen voidaan katsoa tukevan kansainvälisten rikostuomioistuinten toimintaedellytyksiä ja niiden mahdollisuutta keskittyä erityisesti johtotason rikoksiin. Sopimuksen allekirjoittamisen ja ratifioinnin voikin nähdä liittyvän hallitusohjelmakirjaukseen, jonka mukaan kansainvälisissä yhteyksissä vaikutetaan siihen, että sotarikokset, rikokset ihmisyyttä vastaan ja muut vakavimmat kansainväliset rikokset käsiteltäisiin enenevässä määrin kansainvälisissä rikostuomioistuinmenettelyissä.

**Sopimuksen keskeinen sisältö**

Suomen kannalta sopimus ei sisällä uusia kriminalisointivelvoitteita, sillä sopimuksen soveltamisalaan kuuluvat rikokset ja myös sopimuksen liitteen mukaiset rikosten laajennukset, jotka osapuoli voisi ottaa soveltamisalan piiriin, vastaavat Suomea sitovien Rooman perussäännön ja joukkotuhontaa koskevan yleissopimuksen rikosmääritelmiä.

Sopimus ei myöskään sisältäisi merkittäviä uusia rikosoikeudellisen yhteistyön muotoja, sillä Suomen lainsäädäntö jo nyt pitkälle mahdollistaa sopimuksessa tarkoitetun rikosoikeusyhteistyön. Sopimus kuitenkin loisi Suomelle kansainvälisiä velvoitteita suhteessa muihin sopimuksen osapuoliin ja vastavuoroisesti velvoittaisi muita osapuolia suhteessa Suomeen. Tällä olisi merkitystä erityisesti siltä osin, että sopimuksen osapuoleksi voisi tulla valtioita, jotka eivät ole osapuolina YK:n tai Euroopan neuvoston rikosoikeusyhteistyötä koskevissa sopimuksissa, joihin suuri osa sopimuksen määräyksistä perustuu.

Rikosoikeudellisen yhteistyön osalta sopimus sisältää ensinnäkin kattavat määräykset perinteisestä kansainvälisestä rikosoikeusavusta (muun muassa todistajien kuuleminen, etsintä ja takavarikko sekä asiakirjojen tiedoksianto) kieltäytymisperusteineen sekä erityisistä yhteistyön muodoista kuten todistajien taikka epäiltyjen ja syytettyjen kuulemisesta videokokouksen avulla ja vapautensa menettäneiden henkilöiden väliaikaisesta siirtämisestä, erityisistä tutkintamenetelmistä, peitetutkinnasta, yhteisistä tutkintaryhmistä ja rajat ylittävästä tarkkailusta. Ottaen huomioon, että sopimukseen voisi liittyä mikä tahansa valtio, Suomi tulisi todennäköisesti tekemään varauman peitetutkinnan ja rajat ylittävän tarkkailun osalta, minkä sopimus mahdollistaa.

Sopimus sisältää kattavat määräykset myös rikoksen johdosta tapahtuvasta luovuttamisesta kieltäytymisperusteineen. Sopimus mahdollistaa luovuttamisesta kieltäytymisen omien kansalaisten osalta.

Sopimus sisältää laajat määräykset myös konfiskaatiota koskevasta kansainvälisestä yhteistyöstä ja tuomittujen siirrosta.

Sopimus sisältää myös rikoksen uhrin suojelua koskevia määräyksiä.

######